Infografika - EU digital COVID certificate Ara l-infografika sħiħa Il-Kumitat tar-Rappreżentanti Permanenti (Coreper) tal-Kunsill b'mod unanimu llum appoġġa l-ftehim politiku milħuq mal-Parlament Ewropew fl-20 ta' Mejju dwar iċ-ċertifikat COVID diġitali tal-UE. L-għan huwa li jiġi ffaċilitat il-moviment sikur u liberu matul il-pandemija tal-COVID-19 billi jagħti prova li persuna tkun tlaqqmet kontra l-COVID-19, irċeviet riżultat negattiv tat-test jew fieqet mill-COVID-19. Iċ-ċertifikat, li ser ikun beda jintuża qabel l-1 ta' Lulju, ser ikun disponibbli f'format diġitali u stampat, ikun fih kodiċi QR, u ser jinħareġ mingħajr ħlas. Dan mhuwiex prekondizzjoni għall-eżerċitar tad-drittijiet tal-moviment liberu u lanqas ma huwa dokument tal-ivvjaġġar. Iċ-ċertifikat huwa pass importanti lejn ħajja aktar normali, aktar ħielsa u aktar sikura matul il-pandemija. Ibda minn dan is-sajf, huwa ser jiffaċilita l-moviment liberu tal-Ewropej kollha. U għal darb'oħra huwa ċar li l-UE tagħti riżultati. L-istati membri jeħtieġ li jibqgħu viġilanti fir-rigward tas-sitwazzjoni epidemjoloġika sabiex il-moviment fl-UE jkun sikur, filwaqt li s-soċjetajiet u l-ekonomiji tagħna jkunu jistgħu jirkupraw gradwalment. Testijiet aċċessibbli u bi prezz li jintlaħaq L-istati membri huma mħeġġa jiżguraw li t-testijiet ikunu bi prezz li jintlaħaq u aċċessibbli faċilment. € 100 miljun ser ikunu disponibbli għax-xiri ta' testijiet taħt l-Istrument għall-Appoġġ ta' Emerġenza. Jista' jiġi mobilizzat finanzjament addizzjonali ta' aktar minn € 100 miljun, soġġett għall-approvazzjoni mill-awtoritajiet baġitarji. Restrizzjonijiet fuq l-ivvjaġġar Il-gvernijiet nazzjonali jibqgħu responabbli għad-deċiżjoni dwar jekk il-vjaġġaturi b'ċertifikat għandhomx isegwu kwarantina jew jagħmlu testijiet. L-istati membri għandhom iżommu lura milli jimponu restrizzjonijiet addizzjonali fuq l-ivvjaġġar, bħal ittestjar jew kwarantina, għajr jekk ikunu proporzjonati u neċessarji għas-salvagwardja tas-saħħa pubblika. Jekk jiddeċiedu li jintroduċu restrizzjonijiet fuq l-ivvjaġġar, l-istati membri jeħtieġ li jinfurmaw lill-istati membri l-oħra u lill-Kummissjoni, jekk possibbli 48 siegħa minn qabel. Jeħtieġ li jiċċaraw ir-raġunijiet għal dawk ir-restrizzjonijiet, il-kamp ta' applikazzjoni tagħhom u d-data li jibdew fiha u t-tul ta' żmien tagħhom. Din l-informazzjoni għandha tiġi ppubblikata 24 siegħa qabel jidħlu fis-seħħ il-miżuri. Perjodu ta' introduzzjoni gradwali Għal perjodu ta' sitt ġimgħat, iċ-ċittadini li ċertifikati tagħhom inħarġu qabel l-1 ta' Lulju ser ikunu jistgħu jivvjaġġaw fl-UE billi jużaw dawk iċ-ċertifikati. Jekk stat membru ma jkunx lest biex joħroġ ċertifikati fil-format il-ġdid sal-1 ta' Lulju, huwa ser ikollu sitt ġimgħat minn dik id-data biex jintroduċi l-format il-ġdid taċ-ċertifikat COVID diġitali tal-UE. Ċertifikati nazzjonali f'formati oħra ser jiġu aċċettati matul il-perjodu tal-introduzzjoni gradwali. Tipi ta' vaċċin Meta persuna tippreżenta ċertifikat tat-tilqim għal wieħed mill-vaċċini approvati mill-Aġenzija Ewropea għall-Mediċini (EMA), l-istati membri ser ikunu obbligati jaċċettawh għall-fini tal-iffaċilitar tal-moviment liberu. Il-leġiżlazzjoni proposta tagħti lill-istati membri l-għażla li jaċċettaw ċertifikati ta' tilqim maħruġa għal vaċċini li ġew awtorizzati nazzjonalment jew li lestew il-proċess ta' elenkar ta' emerġenza tad-WHO (Organizzazzjoni Dinjija tas-Saħħa). Tipi ta' test It-testijiet PCR u t-testijiet rapidi tal-antiġeni biss ser jiġu aċċettati bħala prova ta' riżultat negattiv tat-test. It-testijiet PCR biss ser jiġu aċċettati bħala prova tal-irkupru. It-testijiet rapidi ta' antiġeni, it-testijiet seroloġiċi jew metodi validati oħra jistgħu jiġu aċċettati aktar 'l quddiem jekk issir disponibbli evidenza xjentifika. Protezzjoni tad-data Mhux ser ikun hemm ebda bażi tad-data ċentralizzata tal-UE. Jeħtieġ li l-istati membri jimplimentaw salvagwardji robusti f'konformità mar-regoli dwar il-protezzjoni tad-data tal-UE. Kuntest Il-qafas legali għaċ-ċertifikat jikkonsisti f'żewġ proposti leġiżlattivi li tressqu mill-Kummissjoni Ewropea fis-17 ta' Marzu. L-ewwel proposta tikkonċerna liċ-ċittadini tal-UE u l-membri tal-familji tagħhom u t-tieni tikkonċerna lil ċittadini ta' pajjiżi terzi li jkunu qed joqogħdu jew jirrisjedu legalment fit-territorju taż-żona Schengen. Skont il-proposti, ser ikun possibbli li ċ-ċertifikat jintuża fl-istati membri kollha tal-UE, kif ukoll fl-Iżlanda, il-Liechtenstein, in-Norveġja u l-Iżvizzera. Iċ-ċertifikat ser ikun miftuħ ukoll għal inizjattivi li qed jiġu żviluppati globalment. Il-Kunsill adotta l-pożizzjoni ta' negozjar tiegħu fl-14 ta' April, filwaqt li l-Parlament Ewropew adotta l-pożizzjoni tiegħu fid-29 ta' April. Wara erba' trilogi u diversi laqgħat tekniċi, intlaħaq qbil politiku interistituzzjonali fl-20 ta' Mejju. Il-passi li jmiss Il-Kunsill issa ser jibgħat ittra lill-Parlament Ewropew biex jikkomunika uffiċjalment li r-rappreżentanti permanenti tal-istati membri approvaw il-ftehim politiku. Imbagħad il-Parlament Ewropew mistenni jivvota dwar il-pożizzjoni tiegħu fl-ewwel qari fis-sessjoni plenarja tiegħu tas-7-10 ta' Ġunju. Wara dan, il-Kunsill ser jadotta uffiċjalment ir-regolamenti li ser ikollhom jiġu ffirmati mill-Kunsill u l-Parlament Ewropew. Ladarba l-leġiżlazzjoni tiġi iffirmata, ir-regolamenti għandhom jiġu ppubblikati fil-Ġurnal Uffiċjali tal-UE u japplikaw mill-1 ta' Lulju. Test ta' kompromess finali COVID-19: Il-Kunsill jaqbel dwar il-mandat ta' negozjar tiegħu dwar iċ-Ċertifikat Aħdar Diġitali (stqarrija għall-istampa, 14 ta' April 2021) Il-pandemija tal-coronavirus COVID-19: ir-rispons tal-UE (informazzjoni ġenerali) COVID-19: vjaġġar u trasport (informazzjoni ġenerali)